钦定古今图书集成/方舆汇编/职方典/第1404卷 > 《湘春楼记》吴泰
## 钦定古今图书集成/方舆汇编/职方典/第1404卷 > 《湘春楼记》吴泰

全，临江而城。其南门之楼曰“湘春”，山川之胜，尽在目
中。癸亥端午，郡守彭公与客饮于此，坐不横肱，舆皂
无所驻。因拂旧题，知前牧蒋侯所建。岁未久，风楹雨
壁，势且隳矣。既而曰：“侯于规理荒残，幸有馀力及此，
可责以宏丽乎？继之者其奚辞？”是年冬，谯楼先成，轮
奂突兀，人咸期可与雄藩巨镇相伯仲，惜前卑隘，弗
称是。公闻之曰：“吾有志久矣。”因循未果。迨甲子之夏，
乃撤而新之，卑者崇，隘者广，谯楼对峙，丹垩交映，易
其扁曰“镇湘。”乃以重午宴宾佐于上，八窗虚明，恍非
人境，邦人咸谓视昔有光。公两年之间，郡政具举，城
壁庐舍，靡废不兴。谯与是楼之役最钜，其所以为国
之虑者甚至，是可书也。抑费用尽出节缩，廉也；工役
不及旅伍，仁也；坚干筑以其可久，智也；不动声色以
迨于成，材也。叠是四美，犹不可不书。昔僖公治鲁十
年，作新南门之役，《春秋》义之。公今不数月间，两楼巍
然，千载不朽，此吾夫子之所喜而书者也。泰为公门
下士，既不能竭吾力以任畚锸，则纪述之责奚逊？是
用志之。